小疾自警
作者：陸游
朝代：宋

paragraphs: 老來土弗强，舉箸輒作病。
造物蓋警之，何啻三下令。
而我不自珍，若與疾豎競。
豈惟昧攝養，實亦闕忠敬。
顛踣乃自詒，何用死不瞑。
自今師古訓，念念貴清靜。
羔豚昔所美，放斥如遠佞。
淖糜煮石泉，香飯炊瓦甑。
采蔬擷藥苗，巾羃相照映。
膨脝亦宜戒，僅飽勿憚剩。
隱書有至理，要使氣常勝。
因之戒友朋，苦語君試聽。